Θου-Βου Φαλακρός πράκτωρ - Επιχείρησις: Γης Μαδιάμ

Το Θου-Βου Φαλακρός πράκτωρ - Επιχείρησις: Γης Μαδιάμ είναι ασπρόμαυρη ελληνική κατασκοπική κωμική ταινία περιπέτειας του 1969, σε σκηνοθεσία του Θανάση Βέγγου και σενάριο του Γιώργου Λαζαρίδη. Αποτελεί συνέχεια της ταινίας Βοήθεια! Ο Βέγγος φανερός πράκτωρ 000. Είναι η τελευταία ταινία για τη ΘΒ Ταινίες Γέλιου -την εταιρεία παραγωγής του Βέγγου- αφού μετά οδηγήθηκε στη χρεοκοπία. Πρωταγωνιστούν ο Θανάσης Βέγγος και ο Αντώνης Παπαδόπουλος.

 Πλοκή 

Η υπόθεση της ταινίας περιστρέφεται γύρω από τον αδέξιο μυστικό πράκτορα Θου-Βου (Θανάση Βέγγο), ο οποίος μετά το απίστευτο φιάσκο που έπαθε στην πρώτη ταινία (Βοήθεια! Ο Βέγγος φανερός πράκτωρ 000), ξαναδίνει εξετάσεις τον Σεπτέμβριο και τότε παίρνει τελικώς το δίπλωμα του πράκτορα. Αυτός και ο συνάδελφός του, υποπράκτορας ΜΑΠ 31 (Αντώνης Παπαδόπουλος), συνεργάζονται για να ανοίξουν το δικό τους πρακτορείο. Οι πρώτοι πελάτες που θα κάνουν την εμφάνιση τους είναι ο σκηνοθέτης δραματικών ταινιών Τζίμης Παλούκας (Βασίλης Ανδρεόπουλος) και οι συνεργάτες του από την κινηματογραφική εταιρεία «Αχ Βαχ». Ο Παλούκας τους αναθέτει τρεις αποστολές, αλλά η πραγματική του πρόθεση είναι να κινηματογραφήσει κρυφά τους πράκτορες σε δράση. Έχοντας πλήρη επίγνωση της αδυναμίας της «Αχ Βαχ», σκοπεύουν να χρησιμοποιήσουν το υλικό για την πρώτη κωμωδία τους. Οι αποστολές που αναθέτουν στον Θου-Βου είναι μια δικαιολογία για μια σειρά από πλάνα που γυρίζουν χωρίς οι πράκτορες να τους αντιλαμβάνονται.

Η πρώτη από τις αποστολές περιλαμβάνει την αναζήτηση μιας χίπισσας με το όνομα Ρόζα Αλιμόνου (Σόφη Ζαννίνου). Ο Θου-Βου είναι πεπεισμένος ότι αυτή είναι η αληθινή ταυτότητα μιας Ρομά που τυχαίνει να ονομάζεται Ρόζα (Σάσα Καζέλη). Ωστόσο η παρεξήγηση αυτή προκαλεί καυγάδες σε έναν καταυλισμό Ρομά. Η δεύτερη αποστολή είναι να πάρουν μέρος σε αγώνα κατς με τον παλαιστή Σπαζοκέφαλα (Δημήτρη Καρυστινό). Η τρίτη τους και τελευταία αποστολή θα είναι να διακόψουν τη διαδικασία των γυρισμάτων μιας από τις αντίπαλες εταιρείες της «Αχ Βαχ». Η τελική αποστολή θα αποδειχθεί και μοιραία για τον Θου-Βου και τον συνάδελφό του, καθώς σκοτώνονται σε μια πρόσκρουση με βενζινάκατο. Η ταινία τελειώνει με τους αποθανόντες πράκτορες στη μετά θάνατον ζωή, να ετοιμάζονται και οι δύο να μπουν στον Παράδεισο.

 Διανομή 

 Θανάσης Βέγγος - πράκτωρ Θου-Βου
 Αντώνης Παπαδόπουλος - υποπράκτωρ ΜΑΠ 31
 Βασίλης Ανδρεόπουλος - Τζίμης Παλούκας, σκηνοθέτης
 Γιώργος Τζιφός - Απόστολος Φέσσας, παραγωγός
 Κώστας Μεντής - Θόδωρος Καραμουσαντάς, σεναριογράφος
 Φιλήμων Μεθυμάκης - Φώτης Φρουτίδης, οπερατέρ
 Κώστας Σταυρινουδάκης - βοηθός σκηνοθέτη
 Σάσα Καζέλη - Ρόζα
 Ζαννίνο - Γιακόμπ
 Τάκης Μηλιάδης - Λόλος, σκηνοθέτης
 Κία Μπόζου - Ζωή Σέξογλου
 Σόφη Ζαννίνου - Ρόζα Αλίμονου
 Στάθης Χατζηπαυλής - Παντελής Αλίμονος
 Διονυσία Ρώη - Καλλιρρόη Αλίμονου
 Δημήτρης Καρυστινός - Σπαζοκέφαλος
 Απόστολος Σουγκλάκος - παλαιστής
 Μαξ Ρόμαν - διαιτητής αγώνα κατς
 Δημήτρης Σημηριώτης - αφεντικό αγώνα κατς
 Στράτος Παχής - βοηθός αφεντικού αγώνα κατς
 Περικλής Χριστοφορίδης - διευθυντής σχολής
 Κώστας Παπαχρήστος - πράκτορας Α'''
 Γιώργος Ρώης - καθηγητής Μαρία Ξανθοπούλου - Στάσα, καθαρίστρια Μάκης Δεμίρης - χίπις Νίκος Νεογένης - ιδιοκτήτης δισκοπωλείου Ρένα Πασχαλίδου - δασκάλα παιδιών στο σχολικό λεωφορείο Στάθης Αλεξίου - κάτοικος Αθήνας''

 Προβολή 
Η ταινία έκανε πρεμιέρα στις 15 Δεκεμβρίου 1969 στον κινηματογράφο Άστορ στην Αθήνα, ενώ από τις 30 Δεκεμβρίου ξεκίνησε να προβάλλεται και στους κινηματογράφους Αέλλω, Έσπερος, Ολύμπιας και Στούντιο της Θεσσαλονίκης. Συνολικά έκοψε 369.011 εισιτήρια, καταλαμβάνοντας την 9η θέση ανάμεσα σε 99 ελληνικές ταινίες της σεζόν 1969-1970.

 Παραπομπές 

 Εξωτερικοί σύνδεσμοι 



Κατηγορία:Ταινίες του 1969
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές ασπρόμαυρες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε σκηνοθεσία Θανάση Βέγγου
Κατηγορία:Ταινίες σε σενάριο Γιώργου Λαζαρίδη
Κατηγορία:Ταινίες σίκουελ